CELEX: 32013D0224
Language: sk
Date: 2013-05-17 00:00:00
Title: 2013/224/EÚ: Vykonávacie rozhodnutie Komisie zo  17. mája 2013 , ktorým sa laboratóriu v Chorvátsku povoľuje vykonávať sérologické skúšky na sledovanie efektívnosti vakcín proti besnote [oznámené pod číslom C(2013) 2783]  Text s významom pre EHP

22.5.2013   
            
            
               SK
            
            
               Úradný vestník Európskej únie
            
            
               L 135/21
            
         VYKONÁVACIE ROZHODNUTIE KOMISIE
   zo 17. mája 2013,
   ktorým sa laboratóriu v Chorvátsku povoľuje vykonávať sérologické skúšky na sledovanie efektívnosti vakcín proti besnote
   [oznámené pod číslom C(2013) 2783]
   (Text s významom pre EHP)
   (2013/224/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2000/258/ES z 20. marca 2000, ktorým sa určuje osobitný inštitút zodpovedný za stanovenie kritérií potrebných pre normalizáciu sérologických skúšok určených na sledovanie efektívnosti vakcín proti besnote (1), a najmä na jeho článok 3 ods. 2,
   keďže:
   
               (1)
            
            
               Rozhodnutím 2000/258/ES sa určuje Agence française de sécurité sanitaire des aliments (AFSSA) vo francúzskom Nancy (od 1. júla 2010 začlenenej do Agence nationale de sécurité sanitaire de l’alimentation, de l’environnement et du travail, ANSES) za osobitný inštitút zodpovedný za stanovenie kritérií potrebných pre normalizáciu sérologických skúšok určených na sledovanie efektívnosti vakcín proti besnote.
            
         
               (2)
            
            
               V uvedenom rozhodnutí sa stanovuje, že ANSES má zdokumentovať posúdenie laboratórií v tretích krajinách, ktoré požiadali o vykonávanie sérologických skúšok na sledovanie efektívnosti vakcín proti besnote.
            
         
               (3)
            
            
               Prostredníctvom prijatia vykonávacieho rozhodnutia Komisie 2012/304/EÚ z 11. júna 2012, ktorým sa laboratóriám v Chorvátsku a Mexiku povoľuje vykonávať sérologické skúšky na sledovanie účinnosti vakcín proti besnote (2), Komisia povolila Laboratóriu pre besnotu a všeobecnú virológiu na Chorvátskom veterinárnom ústave vykonávať sérologické skúšky na sledovanie účinnosti vakcín proti besnote v prípade psov, mačiek a fretiek.
            
         
               (4)
            
            
               V nadväznosti na nepriaznivú správu z posúdenia vypracovanú agentúrou ANSES 3. septembra 2012 bolo povolenie udelené uvedenému laboratóriu odňaté v súlade s rozhodnutím Komisie 2010/436/EÚ z 9. augusta 2010, ktorým sa vykonáva rozhodnutie Rady 2000/258/ES, pokiaľ ide o skúšky odbornosti na účely zachovania povolení pre laboratóriá na vykonávanie sérologických skúšok určených na sledovanie efektívnosti vakcín proti besnote (3).
            
         
               (5)
            
            
               Príslušný úrad v Chorvátsku predložil žiadosť o opätovné schválenie Laboratória pre besnotu a všeobecnú virológiu na Chorvátskom veterinárnom ústave, ktorá je podporená priaznivou správou z posúdenia vypracovanou pre uvedené laboratórium agentúrou ANSES 15. februára 2013.
            
         
               (6)
            
            
               Príslušný úrad v Chorvátsku takisto Komisii oficiálne oznámil, že názov predmetného laboratória sa zmenil.
            
         
               (7)
            
            
               Uvedenému laboratóriu by sa preto malo povoliť vykonávať sérologické skúšky na sledovanie účinnosti vakcín proti besnote v prípade psov, mačiek a fretiek.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   V súlade s článkom 3 ods. 2 rozhodnutia 2000/258/ES sa tomuto laboratóriu povoľuje vykonávať sérologické skúšky na sledovanie efektívnosti vakcín proti besnote v prípade psov, mačiek a fretiek:
   
               Laboratórium pre besnotu (Chorvátske národné referenčné laboratórium pre besnotu) na Chorvátskom veterinárnom ústave
            
         
               Savska cesta 143
            
         
               10000 Zagreb
            
         
               Chorvátsko
            
         Článok 2
   Toto rozhodnutie sa uplatňuje od 1. júna 2013.
   Článok 3
   Toto rozhodnutie je určené členským štátom.
   
      V Bruseli 17. mája 2013
      
         
            Za Komisiu
         
         Tonio BORG
         
            člen Komisie
         
      
   
   
      (1)  Ú. v. ES L 79, 30.3.2000, s. 40.
   
      (2)  Ú. v. EÚ L 152, 13.6.2012, s. 50.
   
      (3)  Ú. v. EÚ L 209, 10.8.2010, s. 19.